আহমদ কারিমের মনে হয় তিনি যদি জানতে পারতেন ভগবানকে মুমূর্ষু মানুষটা কী বলতে চান তাহলে বেশ হতো। কারিম যদি সুস্থ থাকতেন তাহলে কাউকে ফোনের ওপারে ঈশ্বর সাজিয়ে লাইনটা দিয়ে বলতেন – ‘এই নিন, ঈশ্বর লাইনে আছেন, আপনি কথা বলুন’, তাহলে শোনা যেত তিনি কী কথা বলেন। দু-এক মুহূর্ত বাদে একজন গুরুতর অসুস্থ লোককে নিয়ে এমন মজা করার কথা ভাবায় নিজেকে অনেকটা হীন মনে হয় কারিমের। তবে এমন যদি হয়, তারা দুজনই সুস্থ; কোনো এক আড্ডায় তাকে জিজ্ঞেস করা যেত – ‘আপনি রোগশয্যায় কী বলতে চেয়েছিলেন ভগবানকে?’